
Nemi hatások vizsgálata különböző érzelmi arckifejezések felismerésében

Manapság egyre nagyobb érdeklődés veszi körül az arckifejezésekben megjelenő érzelmek felismerésének különbségeit. A legtöbb kutató szerint a férfiak és a nők más-más érzelmekre érzékenyebbek, befolyásolhatja őket a látott arckép neme is, de a kutatások erre vonatkozóan elég ellentmondásosak. Vizsgálatunkban az érzelmi arckifejezések kapcsán fellépő nemi hatásokat figyeljük meg. A vizsgált érzelmek: meglepettség, boldogság, ijedtség, harag. A vizsgálati személyeknek arousalszint és valenciaszint szerinti párokban morfolt arckifejezéseket mutatunk, melyekről el kell dönteniük, hogy inkább melyik érzelmet ismerik fel a párok közül. Összesen 80 egészséges felnőtt, 40 férfi és 40 nő vett részt a vizsgálatunkban. Eredményül azt kaptuk, hogy jelentkezik reakcióidőbeli és teljesítménybeli nemi különbség is, valamint befolyással bír a bemutatott arc neme a válaszadásra, bár nem minden érzelem esetén. A kapott eredmények evolúciós múltunkkal hozhatók leginkább összefüggésbe, alátámasztanak korábbi kutatási eredményeket, azonban felvetnek új kérdéseket, melyek további kutatást igényelnek.



